Hálandaleikarnir á Akranesi á laugardaginn Næstkomandi laugardag verður Íslandsmótið í Hálandaleikum haldið í Skógræktinni á Akranesi . Mótið hefst klukkan 14:00 . “ Það verður boðið upp á festival stemningu á svæðinu . Monstertrukkur , kraftmesti jeppi landsins og leiktæki fyrir börnin verða meðal atriða á leikunum , ” sagði Hjalti Úrsus Árnason kraftamaður í samtali við Skessuhorn . Hann segir að heppnir áhorfendur geti unnið þriggja mánuða áskrift að Sýn , Kappi frá Vífilfelli mætir á staðinn og veitingar verða í boði . Þá mun Sæmundur Unnar Sæmundsson reyna að verja titil sinn , Óðinn Þorsteinsson kúlvarpari sem búinn er að kast rúma 19 metra verður verðugur andstæðingur hans . Heiðar Geirmundsson frá Grundarfirði , Orri Geirsson , Ólafur Guðjónsson og Valdi Borgarnesbolla eru allir skráðir til keppni . Það verður frábær fjölskyldustemning og frítt inn , ” sagði Hjalti Úrsus að lokum .